Man met moordklag teen hom voor hof doodgeskiet | Maroela Media
Maj. Thulani Zwane, polisiewoordvoerder, het gesê die 43-jarige man wat vroeër op borgtog vrygelaat is nadat 'n klag van moord teen hom aanhangig gemaak is, moes Maandag weer in die hof verskyn.
"Die man was omstreeks 11:00 voor die hof toe drie verdagtes hom genader het. Een van die verdagtes het 'n vuurwapen uitgehaal en op die slagoffer losgebrand. Hy het sewe wonde aan sy liggaam opgedoen en is op die toneel dood," het Zwane gesê.
Volgens Zwane het ooggetuies wel die voorval sien gebeur, maar die verdagtes het te voet gevlug voor enigiemand hulle kon aankeer. Hy kon nie bevestig of die moord verband hou met die saak waarvoor die man in die hof verskyn het nie en het gesê die motief vir die voorval is steeds onbekend.
'n Saak van moord word ondersoek en geen verdagtes is nog in hegtenis geneem nie. Enigiemand met meer inligting kan die polisie by 08600 10111 skakel.
Seker maar om sy mond te snoer. Andersins het mense reg in eie hande geneem, aangesien ons regstelsel so vrekken vrot is.
Nou-ja, seker lelik van my, maar so word die belastingbetaler baie geld gespaar. Moeg vir moordenaars wat ONS geld kos deur lang uitgerekte hofsake, tyd in die tronk en dan vrylating as een of ander kader verjaar. DIT is die waarheid of Maroela of wie ookal daarvan hou of nie…
As die land so agteruitgaan dat die mense self die vonnisse begin voltrek, dan is die skrif aan die muur.
Martyn hier stem ek saam met Sollie, Dit lyk of dit nie skrif teen die muur is nie maar koeel teen die kop. Die enigste verloorders hier is die regsverteenwoordigers wat n paar rand kon maak om te probeer om n skuldige onskuldig te laat verklaar